CELEX: 32019D1903
Language: sk
Date: 2019-11-08 00:00:00
Title: Vykonávacie rozhodnutie Rady (EÚ) 2019/1903 z 8. novembra 2019, ktorým sa Česku povoľuje uplatňovať všeobecný mechanizmus prenesenia daňovej povinnosti odchyľujúci sa od článku 193 smernice 2006/112/ES

14.11.2019   
               
               
                  SK
               
               
                  Úradný vestník Európskej únie
               
               
                  L 293/101
               
            
         VYKONÁVACIE ROZHODNUTIE RADY (EÚ) 2019/1903
         z 8. novembra 2019,
         ktorým sa Česku povoľuje uplatňovať všeobecný mechanizmus prenesenia daňovej povinnosti odchyľujúci sa od článku 193 smernice 2006/112/ES
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 199c ods. 4,
         so zreteľom na návrh Európskej komisie,
         keďže:
         
                     (1)
                  
                  
                     V článku 199c smernice 2006/112/ES sa členským štátom, odchylne od článku 193 uvedenej smernice a za splnenia niektorých podmienok, umožňuje do 30. júna 2022 zaviesť všeobecný mechanizmus prenesenia daňovej povinnosti vzťahujúci sa na iné ako cezhraničné dodania tovarov a služieb, a to za predpokladu, že osobou povinnou platiť DPH je zdaniteľná osoba, v prípade ktorej každé dodanie tovaru a každé poskytnutie služby tejto osobe presahuje limitnú sumu 17 500 EUR na jednu transakciu.
                  
               
                     (2)
                  
                  
                     Česko listami, ktoré Komisia zaevidovala 21. januára 2019 a 22. marca 2019, požiadalo o povolenie uplatňovať všeobecný mechanizmus prenesenia daňovej povinnosti.
                  
               
                     (3)
                  
                  
                     Výpadok príjmov z DPH v Česku v roku 2014 predstavoval 16,14 % celkovej daňovej povinnosti v oblasti DPH, a to v súlade s metódou a číselnými údajmi stanovenými v záverečnej správe Komisie z roku 2016 z 23. augusta 2016 o výpadkoch príjmov z DPH. Výpadok príjmov z DPH v Česku preto presahuje medián výpadku príjmov z DPH Spoločenstva (10,4 %) o viac ako 5 percentuálnych bodov.
                  
               
                     (4)
                  
                  
                     Podiel kolotočových podvodov v rámci celkového výpadku príjmov z DPH v Česku bol podľa posúdenia vplyvu pripojeného k návrhu smernice Rady (EÚ) 2018/2057 (2), ktorou sa zaviedol všeobecný mechanizmus prenesenia daňovej povinnosti, viac ako 25 %.
                  
               
                     (5)
                  
                  
                     Česko poskytlo podrobnosti Komisii, na základe ktorých sa zistilo, že hoci sa v Česku s pozitívnymi výsledkami vykonávalo niekoľko kontrolných opatrení, opatrenia neboli dostatočné na boj proti kolotočovým podvodom. Administratívna spolupráca v oblasti DPH takisto nebola dostatočná v boji proti kolotočovým podvodom.
                  
               
                     (6)
                  
                  
                     Česko poskytlo Komisii podrobnosti, z ktorých vyplýva, že odhadované prínosy v oblasti dodržiavania daňových predpisov a výberu daní v dôsledku zavedenia všeobecného mechanizmu prenesenia daňovej povinnosti by mali dosiahnuť 10 miliárd českých korún (CZK). Česko takisto preukázalo, že celkové dodatočné zaťaženie podnikateľských a daňových orgánov by malo dosiahnuť 604 miliónov CZK. Odhadované prínosy v oblasti dodržiavania daňových predpisov a výberu daní preto prevyšujú očakávané celkové dodatočné zaťaženie podnikov a daňových orgánov o najmenej 25 %.
                  
               
                     (7)
                  
                  
                     Vzhľadom na to, že Česko neočakáva, že celkové dodatočné zaťaženie podnikov a daňových orgánov vyplývajúce zo zavedenia všeobecného mechanizmu prenesenia daňovej povinnosti bude významné, podnikom a daňovým orgánom nevzniknú vyššie náklady, než sú náklady vzniknuté v dôsledku uplatňovania iných kontrolných opatrení.
                  
               
                     (8)
                  
                  
                     Česko požiadalo, aby bolo oprávnené uplatňovať všeobecný mechanizmus prenesenia daňovej povinnosti od 1. januára 2020 do 30. júna 2022.
                  
               
                     (9)
                  
                  
                     Česko potvrdilo Komisii, že podnikne opatrenia s cieľom informovať zdaniteľné osoby o zavedení uplatňovania všeobecného mechanizmu prenesenia daňovej povinnosti prostredníctvom e-mailu, verejných prednášok, diskusií s podnikateľskými združeniami či prostredníctvom webového sídla orgánu a tlačených alebo elektronických propagačných materiálov.
                  
               
                     (10)
                  
                  
                     Česko poskytlo Komisii podrobný opis svojich existujúcich mechanizmov kontroly DPH a potvrdilo, že pridaním osobitného kódu všeobecného mechanizmu prenesenia daňovej povinnosti budú existujúce opatrenia dostatočné na zabezpečenie účinného fungovania a monitorovania uplatňovania všeobecného mechanizmu prenesenia daňovej povinnosti.
                  
               
                     (11)
                  
                  
                     Na základe informácií poskytnutých Českom Komisii sa predpokladá, že Česko spĺňa podmienky uvedené v článku 199c ods. 1 smernice 2006/112/ES a že žiadosť predložená Českom je v súlade s požiadavkami uvedenými v článku 199c ods. 3 uvedenej smernice. Je preto vhodné povoliť Česku, aby uplatňovalo všeobecný mechanizmus prenesenia daňovej povinnosti od 1. januára 2020 do 30. júna 2022.
                  
               
                     (12)
                  
                  
                     Táto odchýlka nebude mať nepriaznivý vplyv na vlastné zdroje Únie pochádzajúce z DPH,
                  
               PRIJALA TOTO ROZHODNUTIE:
         
            Článok 1
            Odchylne od článku 193 smernice 2006/112/ES je Česko oprávnené uplatňovať všeobecný mechanizmus prenesenia daňovej povinnosti v súlade s článkom 199c uvedenej smernice od 1. januára 2020 do 30. júna 2022.
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2020 do 30. júna 2022.
         
         
            Článok 3
            Toto rozhodnutie je určené Českej republike.
         
         
            V Bruseli 8. novembra 2019
            
               
                  Za Radu
               
               
                  predseda
               
               M. LINTILÄ
            
         
         
            (1)  Ú. v. EÚ L 347, 11.12.2006, s. 1.
         
            (2)  Smernica Rady (EÚ) 2018/2057 z 20. decembra 2018, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o dočasné uplatňovanie všeobecného mechanizmu prenesenia daňovej povinnosti v súvislosti s dodávaním tovaru a poskytovaním služieb presahujúcich určitú limitnú sumu (Ú. v. EÚ L 329, 27.12.2018, s. 3).